Bloem-man met gesteelde weermag-ammunisie betrapFoto van die ammunisie wat op 11 November 2014 in die huis in Lavenderweg, Bloemfontein, opgespoor is Foto: SAPD (verskaf aan Maroela Media) Lede van die Parkweg-taakspan het Dinsdagoggend beslag gelê op 22 onwettige rondes ammunisie tydens ŉ klopjag op ŉ huis in Gardeniapark in Bloemfontein. “Die taakspan het omstreeks 09:00 op die huis in Lavenderweg toegeslaan,” het kapt. Chaka Marope, woordvoerder van die polisie, in ŉ verklaring gesê. Die polisie se misdaadintelligensie-eenheid hou die huis al ŉ ruk lank dop wat vermoedelik gebruik word as ŉ veilige hawe vir gesoekte misdadigers en ŉ plek waar dwelms en gesteelde goedere gestoor word. Die 22 rondes ammunisie was in swart plastiek toegedraai en in die slaapkamer versteek. “ŉ 39-jarige man is ook op die perseel in hegtenis geneem,” het Marope bygevoeg. “Hy kon nie ŉ lisensie aan die beamptes verskaf wat aandui dat hy wettig in besit mag wees van die ammunisie nie.” Een van die wapens word glo hoofsaaklik deur weermaghelikopters gebruik. Daar was ook 15 R1-gewere en een R5-geweer, een 3.8 PMP, een 20 MG-151, een X CN MIT 20 F1, een X767C en een X300 KYNOCH. Die verdagte sal binnekort in die Bloemfonteinse landdroshof verskyn op aanklag van die onwettige besit van ammunisie.